

**PRAVILNIK NATJEČAJA**

Nacionalnog programa stipendiranja

„Za žene u znanosti” 2020.

# u organizaciji

L’ORÉALA ADRIA d.o.o. i

Hrvatskog povjerenstva za UNESCO pri Ministarstvu kulture

Pod pokroviteljstvom Hrvatske akademije znanosti i umjetnosti i

 uz potporu Rektorskog zbora Republike Hrvatske

4. studenoga 2019.

## OSNOVNI PROPISI

1. **UVJETI ZA PRISTUP**

Kandidatkinje moraju zadovoljiti sljedeće kriterije:

* 1. Sve prijave moraju biti predane na službenom obrascu za prijavu uz priloženu odgovarajuću dokumentaciju (preslike). Sve prijave trebaju biti naslovljene na predsjednika Izbornog povjerenstva Nacionalnog programa stipendiranja „Za žene u znanosti“.
	2. Kandidatkinje, polaznice doktorskog studija iz područja prirodnih znanosti, medicine i zdravstva te biotehničkih znanosti uključujući i interdisciplinarna područja, ne smiju biti starije od 35 godina na dan **29. studenoga 2019. godine.**
	3. Kandidatkinje moraju imati državljanstvo Republike Hrvatske te prebivalište u Republici Hrvatskoj.
	4. Stipendije će biti dodijeljene kandidatkinjama, polaznicama doktorskog studija na području prirodnih znanosti, medicine i zdravstva te biotehničkih znanosti, uključujući i interdisciplinarna područja, na završnom stupnju izrade doktorske disertacije, što je potvrđeno od strane mentora (izjava mentora u obrascu prijave), a koje znanstveni rad u svrhu izrade doktorske disertacije provode na znanstvenim institucijama u Republici Hrvatskoj.
	5. Prijave kandidatkinja koje su se prijavile za stipendiju drugu godinu zaredom neće se uzeti u obzir za razmatranje.
	6. Iznos stipendije je 5.000 eura (HNB kunska protuvrijednost na dan isplate), a iznos će biti isplaćen jednokratno na žiroračun stipendistica. Ukupno će biti dodijeljene četiri (4) stipendije, s napomenom da Izborno povjerenstvo zadržava pravo odobriti i manji broj stipendija od broja predviđenih natječajem u skladu s procjenom kvalitete i pogodnosti za odobravanje stipendije kandidatkinjama nakon pregleda svih prijava.
	7. Prijave u dva primjerka (jedan tiskani i jedan elektronički) moraju biti zaprimljene u uredu Hrvatskog povjerenstva za UNESCO pri Ministarstvu kulture (Runjaninova 2, Zagreb) odnosno putem elektroničke pošte **(****unesco@min-kulture.hr)**najkasnije do **29. studenoga 2019. godine u 24:00h.**
	8. Izbor stipendistica bit će dovršen tijekom ožujka 2020. godine.
	9. Odabrane kandidatkinje primit će pisanu odluku Izbornog povjerenstva, a rezultati natječaja bit će objavljeni na mrežnim stranicama Ministarstva kulture, [www.min-kulture.hr](http://www.min-kulture.hr) nakon svečanosti dodjele stipendija početkom svibnja 2020. godine.
		1. Preslike dokumenata prijavljenih kandidatkinja neće biti vraćene.
	10. Dobitnicama će stipendije biti dodijeljene na organiziranoj svečanosti. Datum i mjesto održavanja bit će naknadno određeni.

## PROCEDURA PRIJAVE

* 1. Svaka prijava mora biti predana na službenom obrascu za prijavu i naslovljena „Za predsjednika Izbornog povjerenstva Nacionalnog programa stipendiranja „Za žene u znanosti“.
	2. Prijava mora sadržavati sljedeće:
* **ispunjeni obrazac za prijavu**;
* **sažetak prijave** (do 1800 znakova – s glavnim podatcima – ime, prezime, godina rođenja, institucija na kojoj je kandidatkinja zaposlena, institucija na kojoj se izrađuje doktorski rad, ukratko opis disertacije).
* **životopis** (najviše 1500 znakova);
* **preslike diploma ili završenih stupnjeva te prijepis ocjena s fakulteta**;
* **detaljan opis dosadašnjeg znanstvenog rada kandidatkinje** (do 2000 znakova);
* **potpisana preporuka znanstvenog mentora (ili komentora) i izjava o osobnom doprinosu kandidatkinje** u navedenim publikacijama, koje može poslati sam mentor ili komentor na ime kandidatkinje, te sama kandidatkinja, u elektroničkom obliku na e-mail adresu unesco@min-kulture.hr do kraja natječaja (29. studenoga 2019.). Prijave bez preporuke mentora neće se uzimati u obzir.
* **ispis svih znanstvenih publikacija kandidatkinje iz CROSBI baze**;
* **primjerci/preslike značajnijih publikacija** (najviše 3!) s kratkim opisom doprinosa kandidatkinja;
* *izvornici svih dokumenata odnosno ovjerene preslike bit će zatražene na uvid od kandidatkinja koje uđu u uži izbor*.

**Važno!** Primjerak popunjenog obrasca s traženim prilozima (prijavu) potrebno je priložiti i u elektroničkom obliku na**unesco@min-kulture.hr****.** Priloge prijavi koja se šalje u elektroničkom obliku potrebno je skenirati.

* 1. Prijave koje su nepotpune ili su zaprimljene nakon naznačenog roka (**29. studenoga 2019. godine do 24:00h**) neće biti razmatrane.
	2. Tiskane prijave se sa preslikama svih priloga šalju na adresu:

**Hrvatsko povjerenstvo za UNESCO pri Ministarstvu kulture**

Za predsjednika Izbornog povjerenstva Nacionalnog programa stipendiranja „Za žene u znanosti“

 Ministarstvo kulture RH, **Runjaninova 2, 10000 Zagreb**

1. **L'ORÉAL-UNESCO „INTERNATIONAL RISING TALENTS“ PROGRAM**

Temeljem prijedloga Nacionalnog Izbornog povjerenstva „Za žene u znanosti“ jednoj dobitnici nacionalne stipendije za 2020. godinu bit će omogućena prijava za međunarodnu stipendiju programa *„International Rising Talents“* u skladu s propozicijama navedenog programa, a koju dodjeljuje internacionalna L'Orealova fondacija u suradnji s UNESCO-om. Odabrana kandidatkinja bit će pravovremeno obaviještena o odabiru.

1. **OBJAVA DOBITNICA STIPENDIJA**
	1. Dobitnice stipendija bit će obaviještene elektroničkom poštom.
	2. Popis dobitnica stipendija bit će objavljen na mrežnim stranicama Ministarstva kulture ([www.min-kulture.hr](http://www.min-kulture.hr/)) nakon svečanosti dodjele stipendija.

## PRAVA I OBVEZE STRANAKA

* 1. Stipendije će biti isplaćene jednokratno na **žiroračun** o kojem će sve potrebne informacije dati izabrane kandidatkinje. Ugovor o stipendiranju se potpisuje sa L'Orealom ADRIA d.o.o. sa sjedištem na Slavonskoj aveniji 1C, Zagreb.
	2. Stipendije će biti uplaćene *u roku od 30 dana* od svečane dodjele stipendija kandidatkinjama na broj žiroračuna naknadno dostavljenoga na upit organizatora programa.
	3. Izabrane stipendistice nastavit će sa znanstvenim radom na znanstvenim institucijama u Republici Hrvatskoj tijekom perioda primanja stipendije odnosno do završetka doktorata.
	4. Stipendistice će u svojim tezama i publikacijama spomenuti da su stipendirane iz programa „Za žene u znanosti“ u organizaciji Hrvatskog povjerenstva za UNESCO pri Ministarstvu kulture i L’Oreala ADRIA.
	5. Stipendistice će nakon završetka doktorskog studija primjerak doktorske disertacije (elektroničko izdanje) poslati, naslovljeno na predsjednika Izbornog povjerenstva „Za žene u znanosti”, na elektroničku adresu Hrvatskog povjerenstva za UNESCO, **unesco@min-kulture.hr****.**
	6. Stipendistice će obavijestiti predsjednika Izbornog povjerenstva (na e-mail Hrvatskog povjerenstva za UNESCO, **unesco@min-kulture.hr**) u slučaju:
* promjene mjesta zaposlenja ili studija
* napuštanja znanstvenog projekta.

U slučaju napuštanja i/ili promjene znanstvene institucije, Izborno povjerenstvo će odlučiti o dopuštenosti takve promjene u smislu mogućeg povlačenja iznosa ili dijela iznosa uplaćenog po osnovi dodijeljene stipendije.

* 1. U slučaju spora u vezi samog natječaja, kao i odnosa proizišlih iz natječaja, nadležan će biti sud stvarne nadležnosti u Zagrebu.

## OBAVJEŠTENJE O PRIVATNOSTI PODATAKA

* 1. Osobne podatke iz prijave, kao i dokumentacija koja se uz nju priloži, obrađivat će tvrtka L’Oreal Adria d.o.o., Slavonska avenija 1C, 10000 Zagreb, i Hrvatsko povjerenstvo za UNESCO pri Ministarstvu kulture, kao suorganizatori „Za žene u znanosti“, u svrhu provođenja ovog natječaja, a sukladno važećim zakonima i ovom Pravilniku. L'Oreal i UNESCO kao suorganizatori „Za žene u znanosti“ nastupaju kao zajednički voditelji obrade, te u skladu sa člankom 26. Opće uredbe o zaštiti osobnih podataka (GDPR) imaju zaključen ugovor kojim reguliraju svoje odgovornosti u vezi sa ovom obradom. Osobni podatci kandidatkinja bit će čuvani te obrađivani do okončanja natječajnog ciklusa za 2020. godinu, koji se završava službenim odabirom stipendistica, odnosno formalnom dodjelom/uručenjem stipendija, nakon čega će biti trajno brisani. Ovo se ne odnosi na pobjednice natječaja, čije će osobne podatke podnesene kroz prijavu i propratnu dokumentaciju, L’Oreal čuvati trajno. U  svakom trenutku kandidatkinje imaju pravo zahtijevati pristup svojim osobnim podatcima te tražiti njihovu ispravku, dopunu i brisanje. Također imaju pravo prigovoriti daljnjoj obradi svojih osobnih podataka, kao i pravo na  podnošenje prigovora nadležnom nadzornom organu (Agenciji za zaštitu osobnih podataka). Bilo koje od naprijed navedenih prava kandidatkinje mogu iskoristiti slanjem zahtijeva tvrtki L’Oreal Adria d.o.o. na adresu adba.data.protection@loreal.com. Napominjemo da će se ostvarivanje prava na brisanje osobnih podataka smatrati odustajanjem od sudjelovanja u natječaju.
	2. U slučaju odobrenja stipendije, na osnovu ugovora koji će dobitnica potpisati s L'Orealom, sljedeći osobni podatci: ime, prezime, titula, podatci vezani za profesionalni život, slika i video materijal, kao i podatci iz prijave obrađivat će se od strane L'Oreala i s njim povezanih društava, a u svrhu prezentacije istraživanja i općenito znanstvenog rada stipendistice, te dodjele stipendije iz natječaja, kao i prezentacije organizatora natječaja u sredstvima javnog priopćavanja, kao što su tisak, televizija, internet, društvene mreže, fotografije, brošure, kao i distribuciju istih te da ću na aktivni način i u dobroj vjeri sudjelovati u tim aktivnostima. Ovo dijeljenje podataka među povezanim društvima L'Oreala vršit će se na osnovu ugovora o dijeljenju i obradi podataka, zaključenog između L'Oreala i njegovih povezanih društava. Za više informacija o ovom dijeljenju, zainteresirana lica nas mogu kontaktirati na gore navedenu e-mail adresu.